《春日游华山》
明代·赵贞吉

望华山，迢迢千仞不可攀。
青莲削玉浮云外，白雪堆盐翠霭间。
翠霭浮云度飞鸟，黄尘青镜春风晓。
银甲弹筝芳草傍，金槽压酒垂杨道。
垂杨近拂枝，芳草远生滋。
梦登天姥为金粟，醒入西山采玉芝。
玉芝玉女洗头边，金粟金仙印掌前。
人从槎上新浮去，舟载瀛东竟未旋。
云台袅袅绿萝里，中有一人谈不死。
花外红泉度晋人，松间华发为秦语。
晋人秦语几恬喧，万壑千崖老睡魂。
龙争虎斗无穷恨，狗盗鸡鸣不足言。
云归废畤如流水，尘起岩关一千里。
髑髅台上蝴蝶飞，蘼芜涧底鸳鸯起。
乍闻歌动雉朝飞，同游数子立斜晖。
待予暂解邯郸急，黄鹄骑来住翠微。

作者简介：（1508—1576）四川内江人，字孟静，号大洲。以博洽闻，最善王守仁学。文章雄快。嘉靖十四年进士。授编修。迁国子司业。俺答薄京城，大言不可订城下之盟，当宣谕诸将，监督力战。贞吉合帝旨，立擢左谕德，监察御史，奉旨宣谕诸军。为严嵩所中伤，廷杖谪官。后累迁至户部侍郎，复忤嵩夺职。隆庆初起官，历礼部尚书，文渊阁大学士。颇思改弦易辙，而与高拱不协，遂乞休归。卒谥文肃。有《文肃集》。